NAJVZÁCNEJŠÍ DAR

Daniel Zajac

Drahý čitateľ,

byť spasený milosťou skrze vieru je tým najväčším darom Božej milosti pre všetkých, ktorí uverili. Skrze vieru v Ježiša Krista sme zmierení s Bohom. Hriech nás oddelil od Boha a Boží hnev je na všetkom, čo je hriešne, vrátane hriešnikov. Ale vierou v Ježiša Krista sme boli prinavrátení a znovu zjednotení s Bohom. Srdcom sme uverili v Božiu spravodlivosť, a ústami sme vyznali Ježiša na spásu. Namiesto večného odlúčenia od Boha, sme boli v Kristovi opäť zmierení s Bohom.

Viera v Ježiša Krista nám otvára dvere k nespočetnému množstvu požehnaní a prináša pokoj do duše každému, kto uveril.

„Keď sme teda ospravedlnení z viery, máme pokoj s Bohom skrze nášho Pána Ježiša Krista. Skrze neho sme vierou získali aj prístup k milosti, v ktorej zostávame, a chválime sa nádejou na Božiu slávu.“ (Rimanom 5,1-2)

A tak drahý priateľ, prijmi tento najvzácnejší dar! Nájdeš pokoj pre svoju dušu a budeš chváliť Boha za Jeho neoceniteľný dar milosti! Teš sa z tejto úžasnej nádeje, ktorá ti bola zjavená v Božom Slove a ktorá bola zapečatená a podpísaná krvou milovaného Božieho Syna Ježiša, nášho Pána a Spasiteľa.

Čo si o sebe myslíš?

„Lebo pred Bohom nie sú spravodliví poslucháči Zákona, ale ospravedlnení budú plnitelia Zákona.“ (Rimanom 2,13)

Mnohí „spravodliví“ ľudia dnešnej doby žijú podľa hesla: „Rob dobre a nemusíš sa ničoho báť, lebo si spravodlivý pred Bohom.“ Žiť podľa toho nestačí! Či sa azda nájde na svete človek, ktorý stále robí len dobre? Boh nás varuje: „Nadovšetko klamlivé je srdce, je nenapraviteľné, kto sa v ňom vyzná?“ (Jeremiáš 17,9) Aby bol človek spasený, musí sa zmeniť jeho srdce. Iba Boh, vo svojej milosti môže v nás stvoriť nové srdce: „Dám vám nové srdce a nového ducha do vášho vnútra.“ (Ezechiel 36,26)

Naša spása je milosť od Boha: „Veď ste spasení milosťou skrze vieru. A to nie je z vás, je to Boží dar. Nie zo skutkov, aby sa nikto nevystatoval.“ (Efezanom 2,8 -9) Hriešny človek je zaslepený voči svojmu hriechu, pokiaľ ho neusvedčí Duch Svätý. Boží spravodlivý súd je podľa Jeho vlastného dokonalého štandardu a nie je založený na hriešnych špecifikáciách človeka.

Pred Bohom nie sme ospravedlnení preto, že dodržiavame prikázania. Ani nie preto, že patríme do tej alebo onej denominácie. A ani nie preto, že si o sebe myslíme, že sme v Božích očiach čestní a spravodliví. Apoštol Pavol nám na mnohých miestach pripomína, že ospravedlnení nie sme za to, čo sme urobili my, ale za to, čo za nás urobil Ježiš Kristus! „Božia spravodlivosť skrze vieru Ježiša Krista pre všetkých, čo veria. Niet totiž rozdielu, lebo všetci zhrešili a nemajú Božiu slávu.“ (Rimanom 3,22-23)

Len vierou, že Kristus zomrel za naše hriechy podľa Písem; že bol pochovaný a že bol tretieho dňa vzkriesený podľa Písem, je človek ospravedlnený.

Nebeský Otče, ďakujem Ti za Tvoje slovo pravdy. Ďakujem Ti za Tvoju milosť, za Ježiša Krista, ktorý prišiel na svet nie preto, aby ho zahubil, ale preto, aby ho zachránil. Všemohúci Bože, neustále mi pripomínaj, že veriť v Pána Ježiša Krista a byť „činiteľom slova“ znamená dôverovať že On je náš Spasiteľ a On jediný ma moc ospravedlniť strateného hriešnika. Nech máme vždy na pamäti, že nie zo svojich dobrých skutkov sme ospravedlnení, ale vierou je nám pripočítaná Kristova spravodlivosť. V mene Ježiš. Amen.

Zložil si svoje starosti na Pána?

„Zlož svoje starosti na Hospodina, on sa o teba postará. Nikdy nedopustí, aby sa spravodlivý klátil.“ (Žalm 55,23)

Asi pred sto rokmi bol v jedných amerických novinách napísaný tento príbeh. Farmár s vozom si všimol muža, ktorý niesol na chrbte ťažký batoh a ponúkol pocestnému, že ho zvezie. Neznámy prijal pozvanie a vyliezol na voz. Stále sa hrbil pod tiažou batoha, ktorý stále nezložil z pliec. Keď sa farmár opýtal muža, prečo si s pleca nezloží toto ťažké bremeno, tak ten mu takto odpovedal: „Som ti vďačný, že si ma zobral na voz, ale neodvážil by som od teba žiadať, aby si viezol ešte aj môj batoh.“

Nesprávajú sa takto aj niektorí kresťania? Tvrdia síce, že prijali spásu od Boha, ale tvrdohlavo trvajú na tom, že si všetky svoje bremená ponesú sami. Biblia hovorí, že máme svoje starosti zložiť na Hospodina a On sa o nás postará a posilní nás. (Žalm 55,23) Boh nezačne riešiť tvoj problém, kým Mu ho neodovzdáš. Nebude konať, kým Ho sám nepozveš. Nečakaj, kým budeš vyčerpaný, aby si potom nevyčítal Bohu, že ti nepomáha. Veď v Jakubovi k tebe Boh hovorí: „nič nemáte, lebo neprosíte.“ (Jakub 4,2)

Požiadal si už Boha o pomoc? Vložil si svoje starosti do Jeho rúk s vierou, že to Boh vyrieši pre tvoje vlastné dobro, a teraz trpezlivo čakáš na odpoveď? To však neznamená, že budeš pasívne sedieť a nič nerobiť. Musíš urobiť to, čo považuješ za správne a v čom máš vnútorný pokoj. Nauč sa rozlišovať medzi tvojimi a Božími časťami diela a prestaň byť frustrovaný, ak si sa pokúšal urobiť to, čo môže urobiť iba Boh.

Náš Nebeský Otec rád odpovedá na modlitby svojich detí, keď sú v súlade s Božou vôľou a sú vylievané z pokorného srdca, ktoré Ho miluje, dôveruje Mu a snaží sa konať Jeho vôľu.

Nebeský Otče, ďakujem Ti, že bez ohľadu na to, aké veľké nebezpečenstvá a zlá mi v živote hrozia, a bez ohľadu na to, aké hrôzy a ťažkosti sa ku mne priblížia, na Teba môžem vždy zložiť všetky svoje bremená s vedomím, že ma budeš podporovať a posilňovať. Pomôž mi svoj zrak sústrediť iba na Teba, aby som mal uši stále otvorené pre Tvoj hlas, a aby som sa mohol k Tebe s vierou modliť a prosiť Ťa: „Pane, nech sa Tvoja vôľa v tomto stane.“ V mene Ježiš. Amen.

Najvzácnejší poklad

„Zverený poklad chráň mocou Ducha Svätého, ktorý v nás prebýva.“ (2.Timotejovi 1,14)

Istý muž žil v meste. Na vidieku zdedil domček po rodičoch. Rozhodol sa, že ho predá. Stretol sa s priateľom básnikom a požiadal ho, aby mu pomohol napísať inzerát, ktorý by uverejnil v novinách, aby mohol predať túto „zdedenú búdu“. Básnik tento domček dobre poznal a napísal: „Predám krásnu usadlosť, obklopenú zeleným lesom, kde pri východe slnka spievajú vtáci. Cez záhradu zurkoce potôčik s priezračnou vodou. Domček je zaliaty slnečným jasom a veranda ponúka osviežujúci tieň. Letné večery tam spríjemňujú cvrčky a hviezdy.“ Po čase sa básnik stretol so svojim priateľom a zvedavo sa ho pýtal: „Tak čo, predal si ten domček?“ „Nie,“ odpovedal muž. „Zmenil som názor. Keď som si prečítal tvoj inzerát, pochopil som, že vlastním poklad.“

Aj my kresťania sme vierou získali v Ježišovi vzácne dedičstvo, lebo v Ňom sú skryté všetky poklady múdrosti a poznania. (Kolosanom 2,3) Radujme sa, že sme boli spasení vierou v Kristovu obetnú smrť a Jeho slávne zmŕtvychvstanie! V Ňom máme všetko, čo potrebujeme k životu a zbožnosti. Skrze Ducha Svätého, ktorého sme v Ježišovi prijali v nás bolo začaté dobré dielo. Duch Svätý nás všetko učí a uvádza nás do Božej pravdy. On je Ten, kto nás stráži a chráni, a On je Ten, kto nás trestá a napráva. Ten istý Duch, ktorého sme prijali nás po celý život zmocňuje a uschopňuje chrániť si vzácny poklad, ktorý sme v Ježišovi prijali. Kristus je Božou silou a je viditeľným znázornením neviditeľného Boha a v Ňom sú skryté všetky poklady múdrosti, poznania a života v hmotnej i duchovnej sfére.

Neexistuje žiadny iný spôsob, ako dosiahnuť nebeskú blaženosť, iba cez krv Ježiša Krista, Toho ukrižovaného.

Nebeský Otče, stojím pred Tebou užasnutý, keď si uvedomujem, aký vzácny poklad si mi zveril a čo všetko si pre mňa urobil. Ďakujem Ti za moje spasenie a bezpečné postavenie v Kristovi. Ďakujem Ti za to, že si mi zveril slávne evanjelium milosti a za privilégium by, že môžem byť Tebou použitý ako služobník zmierenia v Tvojom trvalom pláne vykúpenia. Použi ma ako chceš na svoju väčšiu chválu a slávu. O to prosím v Ježišovom vzácnom mene. Amen.

Nechaj to „staré“ zomrieť

„On vás bude upevňovať až do konca, aby ste boli bez úhony v deň nášho Pána Ježiša Krista.“ (1.Korinťanom 1,8)

John Wesley, sa na začiatku svojej služby stretával s tým, že na miestach, kde kázal, mu povedali, aby sa tam už viac nevracal. Keď šíril evanjelium v uliciach, predstavitelia miest ho odtiaľ vykázali. Keď ohlasoval dobrú zvesť na lúke, ľudia proti nemu poštvali býka. Odmietol sa však vzdať a raz, keď kázal na pastvine, prišlo si ho vypočuť viac ako desaťtisíc ľudí.

Boh nikdy nesľuboval, že cesta za Ním bude bez úskalí. Práve naopak, vo svojom Slove nám garantuje, že sa ocitneme v ťažkých situáciách. Sľúbil nám však, že nás nikdy neopustí, ale bude za nás bojovať a posilňovať nás, aby sme mohli prekonať všetky prekážky. Boh, ktorý v nás začal dobré dielo a zasadil večné semienko milosti do nášho srdca dá, aby semienko viery dozrelo a prinieslo veľa dobrého ovocia, na Božiu chválu a slávu. To sa stane, len ak sa pokorne podriadime Božiemu vedeniu v našom živote. Vtedy „to staré v nás zomrie a narodí sa nové“.

Verný Boh, tých, ktorí milosťou skrze vieru uverili v Jeho dokončenému dielu na Kalvárii, zachová až do času, keď Kristus opäť príde, aby si ich zobral k sebe.

Bože Otče, priznávam sa, že bez Tvojej sily by som sa nedokázal ani nadýchnuť. Ďakujem Ti, že si ma pre Ježišove meno zahalil do rúcha Kristovej spravodlivosti a sľúbil si mi, že ma budeš strážiť a podporovať v každom období môjho života, až pokým nebudem stáť pred Tvojou tvárou. Ďakujem Ti, že pre Ježišove zásluhy budem v ten posledný deň predstavený ako bezúhonný. To mi dáva silu konať dobré skutky a žiť život na Tvoju chválu a slávu. V mene Ježiš. Amen.

Prebuď sa!

„Blahoslavení sú sluhovia, ktorých pán nájde bdieť. Amen, hovorím vám: Opáše sa, posadí ich k stolu, pristúpi a bude ich obsluhovať.“ (Lukáš 12,37)

Prebudiť človeka, ktorý zaspal, môže niekedy zachrániť aj život. Ku spiacemu môže vniknúť zlodej, prípadne požiar môže zablokovať všetky únikové cesty. A koľko dopravných nehôd spôsobil mikrospánok? K bdelosti nás vyzýva aj náš Pán: „Bdejte teda, lebo neviete, kedy príde pán domu. Nech vás Pán nenájde spať, keď príde nečakane! Hovorím všetkým: Bdejte!“ (Marek 13,35-37) O dôležitosti byť bdelým hovorí aj Apoštol Pavol: „Prebuď sa, ty, čo spíš, a vstaň z mŕtvych a zažiari ti Kristus.“ (Efezským 5,14)

Božie Slovo berie spánok ako obraz nevedomosti človeka vo vzťahu k jeho duchovnému stavu. Niektorí ľudia idú životom ako námesačníci kráčajúci po okraji strechy. Neuvedomujú si hrozbu veľkého nebezpečenstva. Úlohou kresťana je zobudiť týchto ľudí: Prebuďte sa, ste v nebezpečenstve smrti! Aby uvideli, že skutočnosť je iná ako sen, ktorý snívajú. Nech otvoria svoje oči teraz, pokiaľ ešte nie je neskoro, lebo im hrozí večná smrť a odlúčenie od Boha. Nech sa bez otáľania obrátia ku Kristovi, kým nie je neskoro.

Pán nás vyzýva, aby sme sa zobudili, aby sme povstali a kráčali podľa Jeho pokynov! To nás povedie k duchovnému rastu a k snahe byť svätí, spravodliví a dobrí vo všetkom svojom správaní, lebo aj Pán, náš Boh, je svätý, spravodlivý a dobrý. A On nás skrze Ducha Svätého učí chodiť v láske a kráčať v Kristovom svetle. Nechajme sa Duchom viesť a Jeho pôsobením sa budeme meniť na Kristov obraz a Jeho svetlo skrze nás bude osvecovať každého človeka s ktorým sa stretneme.

Ak si sa už zobudil a spoznal si Krista ako svojho Pána, bdej, aby si nezaspal! Lebo blahoslavení sú sluhovia, ktorých pán nájde bdieť.

Nebeský Otče, uvedomujem si, že v mojom kresťanskom živote sú chvíle, keď som dovolil, aby ma zachvátil duch spánku. Modlím sa, aby som sa prebudil z akéhokoľvek uspávajúceho stavu a kráčal v novosti života a žil vo svetle Kristovej prítomnosti. Pomôž mi prinášať ovocie dobra, spravodlivosti a pravdy a ctiť si Tvoje sväté meno životom, ktorý žijem. O to prosím v mene Ježiš. Amen.

Používaš Boží barometer?

„Tým je aj prorocké slovo pre nás pevnejšie. A vy dobre robíte, že hľadíte naň ako na lampu, ktorá svieti v temnom mieste, kým nesvitne deň a nevzíde vo vašich srdciach zornica.“ (2. Petra 1,19)

V auguste 1831 vyrazila na svoju plavbu veľká plachetnica Hyacinta. Jej cieľom bol ostrov Barbados. More bolo pokojné a nebo bolo bez mrakov. O to prekvapenejší bol kapitán Oldrey, keď jeho pohľad padol na barometer v kapitánskej kajute. Neobyčajne hlboko klesol a ukazoval na búrku. Ustarostený kapitán vyšiel na palubu, aby preskúmal nebo a more, či neuvidí nejaké známky blížiacej sa búrky. Ale na nejakú náhlu zmenu počasia nič nepoukazovalo. Kapitán sa poradil so svojimi dôstojníkmi. Tí usúdili, že barometer je chybný. Skúsený kapitán sa ale v tejto oblasti bál hurikánu a varovanie bral vážne. Dal zvinúť plachty a zabezpečiť všetky voľné a pohyblivé časti, aby ochránil loď a jej posádku pred škodami. A už o dve hodiny neskôr bola Hyacinta zasiahnutá hurikánom, zúreniu ktorého však dokázala odolať.

Náš život je tiež nebezpečnou plavbou na lodi života v oceáne času. Aj naša loď potrebuje výstrahu pred číhajúcim nebezpečenstvom. Pán nás na tejto ceste nenechal bez „barometra“. Tým výstražným barometrom je Biblia. Vážme si Božie Slovo a majme jeho pravdu stále pred očami, aby sme rozpoznali posledné časy, v ktorých žijeme. Lebo nie sme deti tohto temného sveta, ale deti svetla. Máme prorocké slovo napísané apoštolmi a prorokmi dávnych čias, potvrdené v napísanom Božom Slove. Ostaňme Bohu verní, vediac, že je blízko deň, keď Kristus, ranná hviezda, čoskoro príde, aby povolal svojich verných k sebe do Božieho kráľovstva.

Božie Slovo svieti ako svetlo do tmy. Ono je svetlom k našim nohám a pochodňou na našich chodníkov.

Nebeský Otče, ďakujem Ti za slovo proroctva. Ďakujem, že si mi povedal o tom, čo sa stane skôr ako sa to stane, aby som tomu mohol uveriť. Ďakujem Ti, že Tvoje slovo je svetlom pre moje nohy a pochodňou mojich chodníkov. Pane Ježišu, viem, že čas Tvojho druhého príchodu je blízko. Zachovaj ma vo vernosti, kiež by som pevne stál za Tvojim slovom pravdy, kým nesvitne ten deň, keď Ty prídeš, aby si ma zobral k Sebe, aby som bol navždy v Tvojom Božom kráľovstve. V Tvojom mene. Amen.

Naháňaš sa za peniazmi?

„Ak má niekto pozemský majetok a vidí brata v núdzi, a srdce si pred ním zatvorí, ako v ňom môže ostávať Božia láska?“ (1. Jánov 3,17)

Koľko peňazí potrebuje človek, aby bol šťastný? Takú otázku položil novinár jednému multimilionárovi. Odpoveď boháča bola pre neho veľmi prekvapujúca:

„Trochu viac.“ Nevieme, či tento bohatý človek našiel svoje šťastie. Niekde som čítal, že bohatstvo a šťastie zvyčajne nežijú pod jednou strechou. Svedectvá o živote mnohých zámožných ľudí to neraz potvrdzujú. Kto hľadá šťastie v bohatstve, snaží sa piť z prázdnych šálok. Hoci sú maľované a pozlátené, predsa sú celkom prázdne.

Peniaze sa dajú použiť na dobré aj zlé veci. Biblia nás varuje: „Veď koreňom všetkého zla je láska k peniazom. Z túžby po nich niektorí zblúdili z cesty viery a spôsobili si mnoho bolestí.“ (1. Timotejovi 6,10) Ak prostredníctvom svojich peňazí neslúžiš iným a nerobíš im dobre, neodvratne ich míňaš na svoju škodu. Tvoj duch ochorie, lebo ho peniaze zničia. Ak však svojimi peniazmi podporuješ tých, ktorí to nevyhnutne potrebujú, stávajú sa pre teba uzdravujúcim prostriedkom. Veľa peňazí nepoukazuje na rozvahu a taktiež dobrý majetok na dobrý rozum.

Využi peniaze, ktoré máš, rozumne! Kiež by si ich používal ako služobníka a nedovoľ, aby sa stali tvojim pánom. Nech je Pán Ježiš na prvom mieste v tvojom živote! Ak je Kristus stredobodom tvojho srdca, tak sú všetky veci udržiavané v správnej perspektíve.

Nikdy nezabúdaj, že si prišiel na tento svet bez ničoho a keď zomrieš, nič si z neho so sebou nevezmeš.

Nauč ma, Pane, používať svetské veci bez toho, aby som ich zneužíval. Viem, že láska k peniazom môže spôsobiť veľa trápenia, keď nie je správne spútaná Kristovou autoritou. Pomôž mi rozumne nakladať s peniazmi, ktoré mám, aby som svoje peniaze a svoj majetok vždy považoval za svojho služobníka a nie za svojho pána. Nech je moje srdce naplnené Tvojou láskou, aby bolo vždy ochotné pomôcť núdznym, ktorých mám okolo seba. V mene Ježiš. Amen.

Každý je v Božom dosahu

„Pozri, ja som Hospodin, Boh celého tvorstva, je pre mňa azda nejaká vec nemožná?“ (Jeremiáš 32,27)

Hovorí ti niečo meno Vincent Furnier? Asi nie, ale možno ti niečo hovorí meno Alice Cooper. V istom čase bol najúspešnejšou rockovou hviezdou na svete a je to umelecké meno Vincenta Furniera. Ako mladý muž sa pridal k rockovej kapele. Nebolo by na tom nič zvláštne, ale on bol synom pastora a napriek tomu utekal od Boha. Jeho koncerty boli veľkolepou šou, v ktorej vystupoval ako čierna postava. Spočiatku to bolo iba divadlom pre ľudí, no postupom času sa Vincent skutočne zmenil na postavu Alice Cooper. Stal sa alkoholikom a neskôr bol závislý na drogách.

Syn pastora a až tak ďaleko utiekol od Boha, že ľudia si už mysleli, že pre neho niet návratu. Ale Boh nad ním nezlomil palicu. Jedného dňa, keď sa predávkoval kokaínom mal halucinácie. Pozrel sa do zrkadla a myslel si, že mu z očí tečie krv. Zľakol sa a v zúfalstve začal volať na Boha. Vzal balíček kokaínu, ktorý mal pri sebe a spláchol ho v záchode. Boh vypočul jeho volanie a úplne ho premenil. Odvtedy kráča s Bohom a je živým svedectvom viery v Ježiša Krista, že nikto nie je mimo Božieho dosahu.

Urobil si vo svojom živote zlé rozhodnutia? Myslíš si, že pre teba je už všetko stratené, lebo si zašiel príliš ďaleko a už si mimo Božieho dosahu? Boh ti dnes hovorí: „Je pre mňa azda nejaká vec nemožná?“ (Jeremiáš 32,27) Boh má moc zmeniť tvoj život tak ako ho zmenil v prípade Alice-a Coopera. Dokáže ti odpustiť tvoje hriechy, môže ťa obnoviť, dať ti novú silu a obživiť ťa. Ale musíš sa k Nemu obrátiť.

A tak uver slovám, že Bohu nie je nič nemožné a v Ježišovi budeš zachránený.

Milujúci Otče, ďakujem Ti za Tvoje slovo v ktorom mi dnes pripomínaš, že pre Teba nie je žiadna vec nemožná. Odpusť mi časy, keď som pochyboval o Tvojom slove a pomôž mi pevne kráčať vo viere s vďakou, že v Ježišovi Kristovi som mohol prijať milosť odpustenia za všetky svoje hriechy, ktorými som sa vzdialil od Teba. Ďakujem Ti, že môžem byť znova v Tvojom náručí obklopený Tvojou láskou. V mene Ježiš. Amen.

Aká veľká je Božia láska?

„Požehnaný Boh a Otec nášho Pána Ježiša Krista, ktorý nás požehnal všetkým duchovným požehnaním cez naše spoločenstvo v Kristovi v nebesiach.“ (Efezanom 1,3)

Je krásny slnečný deň. Jedna stará žena si sadne na lavičku, zatvorí oči, teší sa z teplých lúčov slnka a hovorí: „Teraz mám celé slnko len pre seba!“ Muž, ktorý prechádza okolo, to počuje a nechápavo potriasa hlavou. Ale potom si pomyslí:

„Vlastne by som mohol povedať to isté aj ja. Nie je úžasné, že ona má rovnako toľko slnka ako mám ja?“

Veríš Božiemu Slovu?

Nie si otrokom?

Nepozeraj sa späť!

Poznáš cestu do neba?

Rozmýšľaj a potom hovor!

Čoho je schopný človek?

K Božím nohám zlož svoju ťarchu!

Túžiš po Božom pokoji?

Ak nemiluješ, nepoznáš Boha

Najvzácnejší dar

Ježiš sa opäť vráti

Akú hodnotu má človek?

Trpíš duchovným hladom?